**ΕΡΓΑΣΤΗΡΙΟ 5**

**Ψηφιδωτό έργο τέχνης Λαϊκού μοτίβου “δέντρο της ζωής”**

Σκοπός-στόχοι: Οι μαθητές/τριες

* Να διαμορφώσουν θετική στάση σε κάθε προσπάθεια ανακύκλωσης του χαρτιού, επαναχρησιμοποίησης ‘άχρηστων υλικών’ και να συμμετέχουν σε δραστηριότητες ανακύκλωσης
* Να εξοικειωθούν με την εικόνα του δέντρου της ζωής, όπως αυτό έχει αποτυπωθεί στη λαϊκή τέχνη καλλιεργώντας αισθητική αντίληψη
* Να συνεργάζονται μεταξύ τους και να αναπτύσσουν ομαδικό πνεύμα, αναγνωρίζοντας τη συμβολή της ομαδικής εργασίας στην παραγωγή έργου
* Να αναγνωρίζουν, να διερευνούν, να περιγράφουν και να συμπληρώνουν γεωμετρικές, αριθμητικές και αναδρομικές κανονικότητες

Μέσα υλοποίησης

Πλαστικά ποτήρια, οικολογικά πλαστικά χρώματα, πινέλα, οικολογικό βερνίκι νερού, υλικά που χρησιμοποιούνται από τον εκπαιδευτικό (ηλ. σέγα, τριβείο, νοβοπανόβιδες, ταφ,), 1 κόντρα πλακέ θαλάσσης διαστάσεων 1,20x1,20 και πάχους 2cm., 4 ξύλινα πηχάκια (για κατασκευή της κορνίζας), μαρκαδόρος, ψηφίδες διαφόρων χρωμάτων, κόλλα πλακιδίων, αρμός πλακιδίων, πινέλα πλακέ, σφουγγαράκια, μολύβια, ξύλα προς ανακύκλωση.

* Τόπος υλοποίησης

Αίθουσα πολλαπλών χρήσεων

Το έργο αυτό φτιάχνεται από υλικά, τα οποία επρόκειτο να πεταχτούν ως «άχρηστα» πλέον, στο πλαίσιο της αναγκαιότητας της μείωσης των απορριμμάτων, μέσω της επαναχρησιμοποίησης και της εφαρμογής απλών πρακτικών αξιοποίησής τους. Επειδή χρησιμοποιείται ένα ξύλο, το οποίο ήταν σε αχρηστία σε ένα ξυλουργείο της γειτονιάς, ο/η εκπαιδευτικός ξεκινά μια συζήτηση για την ανακύκλωση του χαρτιού, καθώς τα παιδιά γνωρίζουν πως το χαρτί προέρχεται από τους κορμούς των δέντρων. Καταγράφουν τα προϊόντα του δάσους που χρησιµοποιούµε στην καθηµερινή µας ζωή (π.χ. χαρτοπολτό, ξύλο, φελλό, κ.ά..). Αξιοποιούνται χρήσιμες πληροφορίες ως παραδείγματα, όπως: *Για να αναπτυχθεί ένα πεύκο χρειάζονται περίπου 30 χρόνια, για να γίνει ένας τόνος χαρτιού εφημερίδας χρειάζονται περίπου 17 δέντρα*, κ.ά.. Στη συνέχεια γίνεται μια προσπάθεια να εντοπιστεί ‘‘πόσο δάσος” υπάρχει σε προϊόντα, είτε πρόκειται για την άμεση παρουσία ξύλου, είτε σε σχέση µε τη διαδικασία παραγωγής. Για παράδειγμα, μπορούν να υπολογίσουν την ‘ποσότητα δάσους’ (εκφρασμένη σε δέντρα ή στρέμματα), που απαιτείται για την παραγωγή των σχολικών βιβλίων και να τη συγκρίνουν µε την ποσότητα που θα ήταν απαραίτητη, αν είχε χρησιμοποιηθεί ανακυκλωμένο χαρτί. Τα παιδιά ερωτώνται, αν γνωρίζουν να υπάρχει πρόγραμμα ανακύκλωσης χαρτιού στην περιοχή τους, αν συμμετέχει η οικογένειά τους σε αυτό και ζητείται να προτείνουν τρόπους που μπορούν να συμμετέχουν όλο και περισσότεροι πολίτες σε αυτό. Κατόπιν τα παιδιά προχωρούν στην κατασκευή του έργου. Αρχικά ξεκινά ένα στάδιο προετοιμασίας. Επιλέγεται ένα ξύλο από κόντρα πλακέ θαλάσσης σε τετράγωνο σχήμα (το συγκεκριμένο έχει διαστάσεις 1,25χ 1,25), το οποίο ήταν σε αχρηστία σε ένα ξυλουργείο της γειτονιάς. Σημειώνεται πως η κατασκευή της κορνίζας του, λόγω της απαιτούμενης χρήσης επικίνδυνων εργαλείων (σέγα, τριβείο κ.ά.) γίνεται από τον/την εκπαιδευτικό, που περιγράφει στα παιδιά την πορεία τη δημιουργίας της. Προτείνεται στα παιδιά να εξοικειωθούν με διάφορα εργαλεία και να τα επεξεργαστούν, κάνοντας απλές κατασκευές. Η επιφάνεια του ξύλου χωρίζεται σε τετραγωνάκια, με μαρκαδόρο, στις διαστάσεις μιας ψηφίδας κι έτσι υπολογίζεται ο αριθμός των ψηφίδων που θα χρειαστούν. Ο/η εκπαιδευτικός έχει φτιάξει νωρίτερα σε χαρτί Α3, το μοτίβο χρωματισμένο και αριθμημένο περιμετρικά, ώστε τα παιδιά να βοηθηθούν στη σωστή τοποθέτηση των ψηφίδων. Τα παιδιά μεταφέρονται στην αίθουσα πολλαπλών χρήσεων και χωρίζονται σε δυο ομάδες. Το έργο χωρίζεται στη μέση και η μια ομάδα αναλαμβάνει τη μια πλευρά και η άλλη την άλλη, σχηματίζοντας η κάθε πλευρά μια σειρά. Κάθε παιδί συμβουλεύεται το προσχέδιο και βάζοντας κόλλα σε κάθε ψηφίδα, την κολλά στο τετραγωνάκι που αντιστοιχεί. Αφού ολοκληρωθεί η τοποθέτηση των ψηφίδων περιμένουμε να στερεοποιηθεί η κόλλα και την επόμενη μέρα το έργο σκεπάζεται με αρμόστοκο, με τον περισσευούμενο να απομακρύνεται, αφού έχει στεγνώσει. Κατόπιν, βάφεται η κορνίζα στο χρώμα που επιθυμούν τα παιδιά. Παρουσιάζεται το έργο και τα παιδιά καλούνται να σχολιάσουν το αποτέλεσμα. Το έργο τοποθετείται σε τοίχο του σχολείου, ώστε να εκτίθεται σε όλη τη σχολική κοινότητα, ενώ παράλληλα αναρτάται στο blog του σχολείου [133ο Δημοτικό Σχολείο Αθήνας – επίσημο ιστολόγιο (sch.gr)](https://blogs.sch.gr/133dimat/) και στη σχολική εφημερίδα.